DA Den Europæiske Unions Tidende CE 78/703

(2004/C 78 E/0750)

SKRIFTLIG FORESPØRGSEL P-0557/03

af Anne Van Lancker (PSE) til Kommissionen

(20. februar 2003)

Om: Regulering af mælkekvoter i grænseoverskridende bedrifter

En belgisk landmand driver et malkekvægbrug i Meer-Hoogstraten (Belgien) med en kvote på 397 727 liter med et fedtindhold på 38,73 grad. (Producent nr. 00113020140). Hans ægtefælle ønsker at overtage sin moders og stedfaders bedrift i Baarle Nassau (Nederlandene) med en kvote på 307 164 liter med en fedtprocent på 4,03 (COS registreringsnummer 66244). Bedrifterne er beliggende 5 km fra hinanden på begge sider af grænsen. Mandens bedrift har en uhensigtsmæssig parcellering (mindre end 3 ha pr. parcel) og er beliggende i et sårbart område til beskyttelse af overfladevandet (nitratdirektivet). Ægtefællens kommende bedrift ligger i et område med sammenlagte parceller med en parcelstørrelse på 40 ha.

I henhold til bestemmelserne i Ballmann-dommen (1) ønsker den belgiske landmand at producere sin kvote på bedriften i Castelre — Baarle Nassau. Han beholder sin bedrift og tilhørende jorder i Meer-Hoogstraten og vil fortsat levere sin mæk til en belgisk aftager. Hans ægtefælles kommende bedrift vil levere sin mælk til en nederlandsk aftager.

Den belgiske kvote vil fortsat være knyttet til den belgiske producent (manden) og til de belgiske jorder. Der er derfor fortsat tale om en belgisk kvote. De belgiske bestemmelser foreskriver ikke udtrykkeligt, at mælkeproduktionsenheden skal være beliggende i Belgien. De belgiske bestemmelser definerer en »mælkeproduktionsenhed« som en helhed af funktionelt sammenhængende produktionsmidler. Intetsteds begrænses den til en geografisk helhed på belgisk territorium.

Kan Kommissionen besvare følgende spørgsmål: Er denne fremgangsmåde forenelig med EU-bestemmel-serne? Hvilke bestemmelser skal de to landbrugsbedrifter efterleve? Må belgiske aftagere afhente mælk i tanken på mandens bedrift i Castelre — Baarle Nassau (Nederlandene), eller skal denne selv transportere mælketanken til bedriften i Meer — Hoogstraten (Belgien)?

Svar afgivet på Kommissionens vegne af Franz Fischler

(17. marts 2003)

Kommissionen beklager at måtte meddele det ærede medlem, at den påtænkte ordning ikke er mulig. I artikel 9 i Rådets forordning (EØF) nr. 3950/92 af 28. december 1992 om en tillægsafgift på mælk og mejeriprodukter (2) defineres »producent« således: landmand, fysisk eller juridisk person eller sammenslutning af fysiske eller juridiske personer, hvis bedrift ligger på Fællesskabets geografiske område, og som sælger mælk eller andre mejeriprodukter direkte til forbrugeren — og/eller leverer til opkøberen. I samme artikel defineres »bedrift« således: samling af produktionsenheder, hvis drift ledes af producenten, og som ligger på Fællesskabets geografiske område. I de to definitioner er begrebet »Fællesskabets geografiske område« bevidst blevet indført med Rådets forordning (EØF) nr. 1560/93 af 14. juni 1993 (3) af kontrolhensyn for at undgå situationer i kvoteordningen, der er vanskelige at administrere.

Ballmann-dommen, som det ærede medlem henviser til i sit spørgsmål, er ikke relevant i den foreliggende sag, da dommen ikke behandler tværnationale spørgsmål og desuden vedrører den gamle ordning om mælkekvoter i forordning (EØF) nr. 857/84 (4).

Dette betyder, at de mælkemængder, som bliver produceret i de to bedrifter, skal leveres og bogføres separat i Belgien og i Nederlandene inden for de respektive mælkekvoter.

(1) Sag C-341/89, H. Ballmann mod Hauptzollamt Osnabrück.

(2) EFT L 405 af 31.12.1992.

(3) Rådets forordning (EØF) nr. 1560/93 af 14. juni 1993 om ændring af forordning (EØF) nr. 3950/92 om en tillægsafgift på mælk og mejeriprodukter, EFT L 154 af 25.6.1993.

(4) Rådets forordning (EØF) nr. 857/84 af 31. marts 1984 om almindelige regler for anvendelsen af den i artikel 5 c i forordning (EØF) nr. 804/68 omhandlede afgift på mælk og mejeriprodukter, EFT L 90 af 1.4.1984.